इंटरनेट की दुनिया में छाईं मिसेज मर्डोक  
मीडिया जगत की दिग्गज हस्ती रूपर्ट मर्डोक को एक व्यक्ति के हमले से बचाने की कोशिश करने वाली उनकी पत्नी वेंडी डेंग दुनिया भर में रातोंरात मशहूर हो गई हैं।
मीडिया जगत की दिग्गज हस्ती रूपर्ट मर्डोक को एक व्यक्ति के हमले से बचाने की कोशिश करने वाली उनकी पत्नी वेंडी डेंग दुनिया भर में रातोंरात मशहूर हो गई हैं। इंटरनेट की दुनिया में भी वह छा गई हैं। मर्डोक पर हमला मंगलवार को उस समय हुआ, जब वह फोन हैंकिंग मामले में ब्रिटिश सांसदों के सवालों का जवाब दे रहे थे। हालांकि कंपनी में मर्डोक की पत्नी की कोई भी औपचारिक भूमिका नहीं है।  एक माइक्रो-ब्लॉगिंग वेबसाइट पर झांग जिन ने कहा, वेंडी की प्रतिक्रिया बहुत तेज थी। वह एक नायिका की तरह उठीं। ऐसे कई लोग इंटरनेट पर वेंडी का बखान कर रहे हैं। पूर्व वॉलीबॉल खिलाड़ी वेंडी अपने पति के पक्ष में मजबूती से खड़ी दिख रही हैं, जिससे कहा जा रहा है कि वह कारोबार में रुचि ले रही हैं।  चीनी मूल की अमेरिकी नागरिक वेंडी को दुनिया के सबसे शक्तिशाली परिवारों में से एक मर्डोक परिवार की धूरी माना जाता है। इस जोड़ी की दो युवा बेटियां मर्डोक न्यूज कॉरपोरेशन की उत्तराधिकारी होंगी, जिसकी विश्व भर में समाचारपत्र और फॉक्स और स्काई टीवी सहित कई टेलीविजन कंपनियां हैं।  वेंडी की मर्डोक से मुलाकात हांगकांग स्थित स्टार टेलीविजन कंपनी में काम करने के दौरान हुई थी। वर्ष 1968 में चीन के दक्षिणी शहर जूझाओ में जन्म लेने वाली वेंडी 19 वर्ष की उम्र में ही आगे की पढ़ाई के लिए चीन छोड़कर अमेरिका चली गई थीं।  अमेरिका में उन्हें जेक और जोएस चैरी से काफी मदद मिली थी। वेंडी शुरुआत में इसी युगल के कैलीफोर्निया स्थित घर में रहने लगीं, लेकिन जोएस और वेंडी के बीच मोहब्बत की भनक लगने के बाद उन्हें यह घर छोड़ना पड़ा। इस जोड़ी ने शादी रचाई, लेकिन तीन साल तक साथ रहने के भीतर ही इनके रिश्तों में दरार उत्पन्न हो गई और उन्होंने तलाक ले लिया। इसी समय वेंडी ने अमेरिका की नागरिकता ली। वर्ष 1999 में वेंडी ने रूपर्ट से अमेरिका में विवाह कर लिया।  दिलचस्प बात यह है कि इस जोड़े का विवाह उस निजी पाल नौका में हुआ, जिसके बारे में कहा जाता है कि मर्डोक ने इसे अपनी सेवानिवृत्ति के बाद उपयोग के लिए खरीदा था। वेंडी और मर्डोक अपनी दोनों बेटियों ग्रेस और क्लोए के साथ न्यूयॉर्क में रहते हैं।